Predkladacia správa

	Dňa 2. júla 2003 bol Národnou radou Slovenskej republiky schválený zákon č. 333/2003 Z. z., ktorým sa mení a dopĺňa zákon Slovenskej národnej rady č. 564/1991 Zb. o obecnej polícii v znení neskorších predpisov. Ustanovenia § 25 ods. 7 a § 26 ods. 6  zákona predpokladajú, vydanie nariadenia vlády Slovenskej republiky, ktorým sa upraví:

a)	ustanovenie a zloženie odborných komisií Policajného zboru, podrobnosti o organizácii a hodnotení skúšky odbornej spôsobilosti príslušníkov obecnej polície a vzor osvedčenia o odbornej spôsobilosti príslušníka obecnej polície,
b)	forma, rozsah odbornej prípravy príslušníkov obecnej polície, vzor žiadosti o vykonanie odbornej prípravy a o vykonanie skúšky odbornej spôsobilosti príslušníkov obecnej polície a podrobnosti o organizácii a o vykonávaní odbornej prípravy príslušníkov obecnej polície.

Vychádzajúc z vyššie uvedených skutočností Ministerstvo vnútra Slovenskej republiky vypracovalo návrh nariadenia vlády Slovenskej republiky, ktorým sa upravuje oblasť vykonávania odbornej prípravy a skúšok odbornej spôsobilosti príslušníkov obecnej polície. Obsah návrhu nariadenia vlády Slovenskej republiky priamo vyplýva z novely zákona Slovenskej národnej rady č. 564/1991 Zb. o obecnej polícii v znení neskorších predpisov, pričom svojimi ustanoveniami nezasahuje do problematiky, ktorá je upravená inými všeobecne záväznými právnymi predpismi. Návrh nariadenia vlády Slovenskej republiky je založený na princípe upravenia jednotnej úrovne odbornej prípravy a skúšok odbornej spôsobilosti príslušníkov obecnej polície v školách Ministerstva vnútra Slovenskej republiky a vo vzdelávacích strediskách obcí a miest.

	Návrh nariadenia vlády Slovenskej republiky je vydaný na základe ustanovení zákona č. 333/2003 Z. z., ktorým sa mení a dopĺňa zákon Slovenskej národnej rady č. 564/1991 Zb. o obecnej polícii v znení neskorších predpisov a preto všetky finančné, ekonomické, environmentálne vplyvy a vplyv na zamestnanosť vyplývajú priamo z dôvodovej správy               k schválenej novele zákona o obecnej polícii. Vychádzajúc z uvedenej skutočnosti nie je               k návrhu nariadenia vlády Slovenskej republiky vyhotovená doložka finančných, ekonomických, environmentálnych vplyvov a vplyvov na zamestnanosť.